Aaltoes

Aaltoes (lyhenne nimestä Aalto Entrepreneurship Society ry) on suurin ja aktiivisin opiskelijavetoinen yrittäjyysyhteisö Euroopassa. Sen päätarkoituksena on edistää kasvuyrittäjyyttä Suomessa ja erityisesti kannustaa opiskelijoita yrittäjyyteen.

Historia 
Yhdistyksen perustivat vuonna 2009 Aalto-yliopiston opiskelijat. Tuolloin joukko silloisten Teknillisen Korkeakoulun, Helsingin Kauppakorkeakoulun ja Taideteollisen Korkeakoulun opiskelijoita päätti ryhtyä kehittämään yrittäjyyttä, sillä ilmapiiri ei ollut kovin kasvuyrittäjyysmyönteinen. Myös saatavissa oleva tuki oman yrityksen perustamiseen oli vähäistä.

Yhdistyksen ensimmäinen toimisto sijaitsi Design Factorylla, josta Aaltoes siirtyi vuoden 2009 aikana nykyiseen tilaansa, Startup Saunaan. Alkuun toiminta oli pienehköjä verkostoitumistapahtumia sekä paneelikeskusteluja ja puheenvuoroja.

Vuonna 2010 perustettiin kaksi kiihdytysohjelmaa alkuvaiheen kasvuyrityksille, jotka nykyään tunnetaan nimillä Startup Sauna sekä Kiuas Accelerator (aiempi Summer of Startups).

Myöhemmin perustettiin työharjoitteluohjelma Startuplifers, joka lähettää taitavimmat suomalaiset opiskelijat työskentelemään kasvuyrityksiin San Franciscoon ja Singaporeen. Nykyään Startuplifers on Aalto-yliopiston rahoittama.

Vuonna 2011 Aaltoesin vastuulle tuli teknologiakonferenssi Slushin järjestäminen. Tapahtuma on kasvanut merkittävästi ja kasvun takia Slush on nykyään oma organisaationsa.

Aaltoes myöhemmin 
Aaltoes on hyödyntänyt toiminnassaan runsaasti internetiä ja sosiaalista mediaa - huhtikuussa 2018 Facebook-tykkäyksiä ja Twitter-seuraajia on kertynyt yli 16 000.

Aaltoesista on lähtenyt liikkeelle muun muassa Junction-niminen Euroopan suurin hackathon sekä yrityskiihdyttämö Kiuas, jotka toimivat nykyisin erillisinä organisaatioina.

2010-luvun loppupuolella Aaltoesissä järjestettiin vuosittain Euroopan suurin korkeakouluopiskelijoiden yrittäjyystapahtuma FallUp.

Nykyisin Aaltoesissä toimii esimerkiksi opiskelijoille suunnattu 8-viikkoinen kesäkiihdyttämöohjelma Ignite ja design-teemainen hackathon Dash. Muita Aaltoesin ylläpitämiä projekteja ovat muun muassa Revive, Showdown Morrow, Posted ja SILTA. Vuosittain järjestetään yhteensä yli 100 erilaista ja erikokoista tapahtumaa, joiden tarkoituksena on tukea yrittäjyyttä ja tehdä yrittäjyys tutummaksi opiskelijoille.

Lähteet

Aiheesta muualla
Aaltoesin kotisivut
Aalto Entrepreneurship Society: Yrittäjyys on hyvä uravaihtoehto (TEK Verkkolehti 7.9.2009)
Aalto-yliopisto: Make entrepreneurship part of your life at university and beyond (http://www.aalto.fi/en/current/news/2014-10-16-011/)
Helsingin Sanomat: Aallon opiskelijat hakivat yrittäjäkumppaneita tositarkoituksella (http://www.hs.fi/talous/a1457152778901 )
Helsingin Sanomat: Opiskelijoiden yrittäjyysyhteisö (http://www.hs.fi/talous/a1457152783836 )
Kauppalehti: Euroopan suurin ohjelmointitapahtuma syntyy Slushin kylkeen (http://www.kauppalehti.fi/uutiset/euroopan-suurin-ohjelmointitapahtuma-syntyy-slushin-kylkeen/dq9TUhK7)
Tivi: Suomeen yli 1 000 koodaria 40 maasta – tulossa Euroopan suurin alan tapahtuma (http://www.tivi.fi/Kaikki_uutiset/suomeen-yli-1-000-koodaria-40-maasta-tulossa-euroopan-suurin-alan-tapahtuma-6571486)

Aalto-yliopisto